ह्या पांच रातीं जीं बायलां धाल्याच्या मांडार एकामेका समोर मान बागोवन जीं गातत तं एकामेकाक मान - सन्मानच दियत गातत असां दिसता. हीं बायलां ह्या धाल्याच्या निमतान पांच रातीं धर्तरेक - गायतरेचांच नमान घालतत. पांच रातीं एक सारख्यां हुब्यां ऱ्हवान गातत. निमाणीं रात तर, रातभर न थांबतां न ऱ्हवतां गायत रवतत मांड शिपामेरेन...हेज्यावयल्यान बायल मनशेची सहनशिलता, तिजी उत्सव शक्त, तिजी धरतरेच्या जतनायेची उत्सुकता दिसता. तसांच तीं जीं गीतां गातत तेंच्या स्मरणशक्तीचो कळस लखलखताना दिसता... पांच रातीं हीं बायलां शेकड्यांनी गीतां म्हणटत. एक आनी दोन न्हूं. खुंचे राती खुंचीं गीतां आनी कुच्या गीताफाटल्यान खुचां गीत म्हणांक जायां ह्यां तेंकां सगळांच पाठ...गावंक ल्हागलीं की झरझरून गीतां येवंक ल्हागतत...धर्तरेच्या आनी गायतरेच्या गीतांनी भल्लालो हो एकमेव उत्सव...धालोत्सव.
 चार राती धालो खेळ्ळ्या उपरांत पांचवे राती कोण येवंक नसललीं तीय बायलां धाल्याचे पातीक हुबीं ऱ्हवतत. आपल्या न्हेसणाची परंपरा सांबाळीत काशीन न्हेसान धाल्याच्या पातीक ऱ्हवतत तं बरां दिसता. पाचवी रात ही धाल्याची निमाणीं रात. ते रातीं वनदेवतेच्या नावान कवळास घालपाचीय परंपरा आसा. कवळास हो देवाचो महाप्रसाद. कोणूय हो कवळास आंगयतत. धाल्याक खूब जणांच्यो आंगवाणीं आसतत. धाल्याच्या मांडार केल्ली आंगवाण तुकां यशालाबाक येताच असां मानतत. ते रातीकडेन जाता देवाच्या नावान पावणीं. हे पावणेक फळां, फुलां, खाजां, देवाची कापडां आनी हेर सामायन देवाचांच सामायन म्हणान पावणेक घालपाची परंपरा आसा. त्यानिमतान देवाक थोडी येणावळ जाता. देवाचे भक्त देवाची पावणीं हजारांनी रुपया दिवन घेतत. देवाचे पावणेचो नाल एक लाख मेरेन सुद्धा जाता. इतकी पावणीं वाडयतत.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 